CELEX: 32019D2214
Language: hu
Date: 2019-12-20 00:00:00
Title: A Bizottság (EU) 2019/2214, Végrehajtási Határozata (2019. december 20.) a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról szóló 2007/25/EK bizottsági határozatnak az alkalmazási időszak tekintetében történő módosításáról (az értesítés a C(2019) 9428. számú dokumentummal történt) (EGT-vonatkozású szöveg)

23.12.2019   
               
               
                  HU
               
               
                  Az Európai Unió Hivatalos Lapja
               
               
                  L 332/166
               
            
         A BIZOTTSÁG (EU) 2019/2214, VÉGREHAJTÁSI HATÁROZATA
         (2019. december 20.)
         a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról szóló 2007/25/EK bizottsági határozatnak az alkalmazási időszak tekintetében történő módosításáról
         
            
               (az értesítés a C(2019) 9428. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a kedvtelésből tartott állatok nem kereskedelmi célú mozgásáról és a 998/2003/EK rendelet hatályon kívül helyezéséről szóló, 2013. június 12-i 576/2013/EU európai parlamenti és tanácsi rendeletre (1) és különösen annak 36. cikke (1) bekezdésére,
         mivel:
         
                     (1)
                  
                  
                     A 2007/25/EK bizottsági határozat (2) a magas patogenitású madárinfluenzával (HPAI) kapcsolatos, valamint a tulajdonosaik kíséretében lévő, kedvtelésből tartott madarak Unióba való behozatalára vonatkozó egyes védekezési intézkedéseket határoz meg. A határozatot a Bizottság a H5N1 altípusba tartozó HPAI kitörésére válaszul fogadta el az állati és emberi egészség Unión belüli védelme érdekében, és 2019. december 31-ig alkalmazandó.
                  
               
                     (2)
                  
                  
                     A baromfik és más, fogságban élő madarak körében világszerte továbbra is előfordul a különböző H5 altípusokba és ritkábban a H7 altípusba tartozó HPAI kitörése. A HPAI több harmadik országban endémiássá vált, és újabb harmadik országokat is elért. Továbbra is fennáll annak a veszélye, hogy a HPAI vírust a kedvtelésből tartott madarak harmadik országokból történő nem kereskedelmi célú behozatala révén behurcolják az Unióba, ezért fenn kell tartani a 2007/25/EK határozatban megállapított kockázatcsökkentő intézkedéseket.
                  
               
                     (3)
                  
                  
                     Az 576/2013/EU rendelet alapján jelenleg folyik egy felhatalmazáson alapuló jogi aktus és egy végrehajtási jogi aktus előkészítése, amelyek a kedvtelésből tartott madarak Unióba történő nem kereskedelmi célú behozatalára vonatkozó állategészségügyi és bizonyítványkiállítási követelményeket fogják meghatározni. A 2007/25/EK határozatban jelenleg rögzített védekezési intézkedéseket állandó jelleggel felváltani kívánó két jogi aktus elfogadására azonban 2019. december 31., azaz a 2007/25/EK határozat hatályvesztésének napja előtt nem fog sor kerülni.
                  
               
                     (4)
                  
                  
                     Ennek megfelelően a HPAI-val kapcsolatos globális járványügyi helyzetre tekintettel a 2007/25/EK határozat alkalmazási időszakát 2020. december 31-ig meg kell hosszabbítani, és ezen időpontig el kell fogadni a 2007/25/EK határozatban rögzített követelményeket felváltani kívánó felhatalmazáson alapuló jogi aktust és végrehajtási jogi aktust.
                  
               
                     (5)
                  
                  
                     A 2007/25/EK határozatot ezért ennek megfelelően módosítani kell.
                  
               
                     (6)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            A 2007/25/EK határozat 6. cikkében a „2019. december 31.” időpont helyébe a „2020. december 31.” időpont lép.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. december 20-án.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 178., 2013.6.28., 1. o.
         
         
            (2)  A Bizottság 2007/25/EK határozata (2006. december 22.) a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról (HL L 8., 2007.1.13., 29. o.).